LG Optimus 3D

LG Optimus 3D(LG Optimus 3D P920 või LG Thrill 4G Ameerikas ) on LG Corp. poolt toodetav puutetundliku 3D-ekraaniga nutitelefon. Tegemist on esimese 3D-tehnoloogiat kasutava telefoniga. Optimus 3D toodi esimest korda avalikkuse ette 14. veebruaril 2011 Barcelonas toimunud World Mobile Congressil, kuid müüki jõudis see alles 17. juunil 2011 . LG Optimus 3D kasutab Android 2.2 'Froyo' operatsioonisüsteemi(uuendatav Android2.3 'Gingerbread'-ile). Põhiliseks sisendseadmeks on 4,3-tolline puutetundlik multi-touch toega ekraan. LG Optimus 3D on varustatud LED-valgustusega TFT tüüpi LCD puuteekraaniga. Ekraani diagonaal on 4,3 tolli ning lahutusvõime 480×800 pikslit. Optimus 3D kasutab kahetuumalist ARM kiipi. Kiip koosneb Cortex A9 protsessorist ja PowerVR SGX 540 GPUst, ekraani pikslitihedus on 217 PPI (pixels per inch,eesti k. pikslit ühe tolli kohta). Kahetuumalise protsessori kiirus on 1 GHz. Muutmälu on 512 MB SDRAM. Optimus 3D on varustatud kolme kaameraga. Seadme tagumisel poolel asub kaks 5-megapikslist kahe LED-välguga kaamerat, mis moodustavad 3D-kaamera, mis suudab salvestada 3D 720p formaadis kõrglahutusega videot kiirusega 30 kaadrit sekundis ning 2D-videot 1080p formaadis kõrglahutusega videot kiirusega 30 kaadrit sekundis. Esipaneelil asub 1,3-megapiksline VGA kaamera videokõnede tegemiseks. Telefon toetab Wi-Fi 802.11g standardit ja võimaldab kasutada nelja GSM sagedust: 850, 900, 1800, ja 1900 MHz, ning kolme UTMS sagedust: 900, 1700, 2100 MHz. Sellel on ka USB2.0, Bluetooth 3.0 ja DNLA tugi teiste seadmetega ühendumiseks. Lisaks on LG ja Augmented Reality ehk täiendatud reaalsuse arendaja Wikitude ühendanud jõud ja varustanud LG Optimus 3D esimesena maailmas ruumilise AR brauseriga. [viide?] Füüsilisi ühenduspesasid on LG Optimus 3D küljes kolm tükki: 3,5 mm stereo pistik, USB pesa kaabli ühendamiseks ja HDMI-pesa, millega saab telefoniga ühendada näiteks väliseid monitore ja ka 3D-televiisoreid. Telefonis on kiirendussensor, mis keerab ekraanil olevaid kujutlusi vastavalt vajadusele ja lähedussensor, millelt saadud info põhjal lülitatakse ekraan välja, kui telefoni kõrva ääres hoida. Andur mõõdab keskkonnast peegelduvat infrapunakiirgust. LG Optimus 3D on varustatud 8 GB mäluga, mida on võimalik laiendada kuni 32 GB MicroSD kaardiga. Mälu tüübiks on välkmälu. Optimus 3D-l on 1500 mAh liitiumioonaku, mis tagab kuni 450-tunnise ooteaja. Välimuselt ja suuruselt on Optimus 3D üks suurimaid nutitelefone. Mõõtmed 128,8 × 68 × 11,9 mm ning kaal 168 g. Korpus on valmistatud plastikust ja karestatud metallist, tänu millele ei jää sellele eriti sõrmejälgi. Samuti on nii HDMI kui USB pesad kaetud, see tekitab tervikliku tunde. Käes hoides tundub LG Optimus 3D võrreldes paljude teiste nutitelefonidega väga raske. Tänu varasele avalikustamisele ja ligi neli kuud hiljem müüki tulemisele (Eestis 8. augustil 2011) jõudis HTC välja töötada oma 3D-ekraaniga nutitelefoni HTC EVO 3D, mis on antud hetkel Optimus 3D suurim konkurent. Optimus 3D hind on 2011. aasta 27. novembri seisuga 499 €. Eelkõige on kiidetud telefoni 3D-ekraani – 3D-pilti saab vaadata ilma prillide või muude abivahenditeta. Uudne ekraan lubab telefoniomanikel muuhulgas vaadata ka 3D-videoid YouTube'is, mängida Gamelofti 3D-mänge. Kiideti ka 3D-kiirklahvi, mis on lisatud telefonile kiireks ja mugavaks 3D ja 2D vahel ümberlülitamiseks. Telefon on saanud mitmel põhjusel ka negatiivset kriitikat. Kõige rohkem on välja toodud FM-raadio puudumist ja lühikest akukestvust. Samuti on kurdetud telefoni raske kaalu üle. [viide?] "LG Optimus 3D". phandriod.com. Vaadatud 27. november 2011. "LG Optimus 3D Specs". phandroid.com. Vaadatud 27. november 2011. "LG Optimus 3D". digitalversus.com. Originaali arhiivikoopia seisuga 23. detsember 2011. Vaadatud 27. november 2011. "Esimene 3D-nutitelefon LG Optimus 3D jõuab EMT klientideni 8.augustil". emt.ee. Vaadatud 27. november 2011. "LG P920 Optimus 3D". elisa.ee. Originaali arhiivikoopia seisuga 26. november 2011. Vaadatud 27. november 2011.